'મારે આ જમીન લેવી જ છે એટલે મેં એક ફોર્મ્યુલા વિચારી છે. વડીલ તરીકે આપ એના પર વિચાર કરો. એ પછી નાના ભાઇ વિજુભાને અને કાકાબાપુના દીકરા પ્રભાતસિંહને ખુલ્લા દિલથી મળીને ચર્ચા કરો. આપ ત્રણેય ભાઇઓ જો મારી ફોર્મ્યુલા સ્વીકારશો તો અમારા ફેમિલી ઉપર આપનો એ ઉપકાર ગણાશે. કોર્ટના ચુકાદાની રાહ જોઇને વર્ષો સુધી એકબીજાની સામે કતરાઇને ટેન્શન વચ્ચે જીવવાને બદલે અમે આપીએ એ રકમ લઇને જલસાથી જીવો. ખેતરની માટી જોઇને ભાઇઓ પ્રત્યે ખાર રાખીને જીવ બાળવાને બદલે મોટી રકમ લઇને મહારાજાની જેમ જીવો.' પોતાની સામે ઉત્સુકતાથી તાકી રહેલા જિતુભાઇને વિભાકરે સમજાવ્યું. 'ફૂલ અને ફાઇનલ પેમેન્ટ તરીકે આપને સાંઇઠ કરોડ, વિજુભાને સાંઇઠ કરોડ અને પ્રભાતસિંહભાઇને નેવું કરોડ આપવાની મારી તૈયારી છે. મારી આ વ્યાજબી વાત પર વિચારીને જવાબ આપો.' આટલું કહીને વિભાકર જિતુભા સામે તાકી રહ્યા.